CELEX: 52021PC0165
Language: el
Date: 2021-03-29
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ για την τροποποίηση της εκτελεστικής απόφασης (ΕΕ) 2020/1351 σχετικά με τη χορήγηση προσωρινής στήριξης στη Δημοκρατία της Λετονίας, στο πλαίσιο του κανονισμού (ΕΕ) 2020/672, για τον μετριασμό των κινδύνων ανεργίας στην κατάσταση έκτακτης ανάγκης λόγω της επιδημικής έκρηξης της COVID-19

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 29.3.2021
            COM(2021) 165 final
            2021/0088(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ 
            για την τροποποίηση της εκτελεστικής απόφασης (ΕΕ) 2020/1351 σχετικά με τη χορήγηση προσωρινής στήριξης στη Δημοκρατία της Λετονίας, στο πλαίσιο του κανονισμού (ΕΕ) 2020/672, για τον μετριασμό των κινδύνων ανεργίας στην κατάσταση έκτακτης ανάγκης λόγω της επιδημικής έκρηξης της COVID-19
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
                  
            
            
               Ο κανονισμός (ΕΕ) 2020/672 του Συμβουλίου (στο εξής: κανονισμός SURE) καθορίζει το νομικό πλαίσιο για την παροχή χρηματοδοτικής συνδρομής από την Ένωση στα κράτη μέλη που αντιμετωπίζουν σοβαρή οικονομική διαταραχή, οφειλόμενη στην επιδημική έκρηξη της COVID-19, ή που απειλούνται σοβαρά από την εν λόγω διαταραχή. Η στήριξη στο πλαίσιο του SURE χρησιμεύει για τη χρηματοδότηση, πρωτίστως, συστημάτων μειωμένου ωραρίου εργασίας ή παρόμοιων μέτρων που αποσκοπούν στην προστασία των μισθωτών και των αυτοαπασχολουμένων και, ως εκ τούτου, στη μείωση του ποσοστού ανεργίας και της απώλειας εισοδήματος, καθώς και για τη χρηματοδότηση, επικουρικά, ορισμένων μέτρων που αφορούν την υγεία, ιδίως στον χώρο εργασίας.
            
            
               Στις 25 Σεπτεμβρίου 2020, το Συμβούλιο χορήγησε χρηματοδοτική συνδρομή στη Λετονία με σκοπό να συμπληρώσει τις εθνικές της προσπάθειες για την αντιμετώπιση του αντικτύπου της επιδημικής έκρηξης της COVID-19 και να ανταποκριθεί στις κοινωνικοοικονομικές συνέπειες της επιδημικής έκρηξης για τους εργαζομένους και τους αυτοαπασχολουμένους.
            
            
               Στις 11 Μαρτίου 2021, η Λετονία υπέβαλε νέο αίτημα για χρηματοδοτική συνδρομή από την Ένωση στο πλαίσιο του κανονισμού SURE. 
            
            
               Σύμφωνα με το άρθρο 6 παράγραφος 2 του κανονισμού SURE, η Επιτροπή πραγματοποίησε διαβούλευση με τις λετονικές αρχές για να εξακριβώσει την αιφνίδια και σοβαρή αύξηση των πραγματικών και των προβλεπόμενων δαπανών που συνδέονται άμεσα με μέτρα για την αγορά εργασίας της Λετονίας και με μέτρα σχετικά με την υγεία, και προκλήθηκαν από την πανδημία της νόσου COVID-19. Ειδικότερα, οι αυξημένες δαπάνες για τις οποίες ζητείται πρόσθετη χρηματοδοτική συνδρομή αφορούν έναν συνδυασμό νέων και υφιστάμενων μέτρων που αναφέρονται στην εκτελεστική απόφαση (ΕΕ) 2020/1351 του Συμβουλίου:
            
            
               (α)το υφιστάμενο σύστημα αποζημίωσης του ανενεργού χρόνου για τους εργαζομένους και το επίδομα τέκνων των εργαζομένων παρατείνεται για την περίοδο από τις 9 Νοεμβρίου 2020 έως τις 30 Ιουνίου 2021. Το σύστημα καταβάλλει αποζημιώσεις σε μισθωτούς που τέθηκαν σε καθεστώς προσωρινής αργίας ή σε αυτοαπασχολούμενους ύψους 50 % ή 70 % του μισθού ή του εισοδήματός τους, ανάλογα με το φορολογικό καθεστώς υπό το οποίο δραστηριοποιούνται. Το ελάχιστο επίπεδο στήριξης ορίζεται στα 500 EUR και το μέγιστο στα 1 000 EUR ανά εργαζόμενο ανά ημερολογιακό μήνα. Το σύστημα ισχύει για εταιρείες, αυτοαπασχολούμενους και όσους καταβάλλουν τέλος αδείας, τα έσοδα των οποίων από οικονομική δραστηριότητα μειώθηκαν κατά τουλάχιστον 20 % σε σύγκριση με τον μέσο όρο Αυγούστου-Οκτωβρίου 2020. Το επίδομα τέκνων των εργαζομένων προβλέπει πρόσθετη στήριξη σε μισθωτούς που τέθηκαν σε καθεστώς προσωρινής αργίας και έχουν εξαρτώμενα τέκνα. Το επίδομα ανέρχεται σε 50 EUR ανά μήνα ανά παιδί.
            
            
               (β)το υφιστάμενο σύστημα επιδοτήσεων μισθού επεκτείνει τη στήριξη σε όλες τις πληγείσες εταιρείες για την περίοδο από τις 9 Νοεμβρίου 2020 έως τις 30 Ιουνίου 2021. Η στήριξη διατίθεται σε εργοδότες που αντιμετωπίζουν μείωση εσόδων από οποιαδήποτε οικονομική δραστηριότητα κατά τουλάχιστον 20 %. Το σύστημα ανέρχεται στο 50 % του μέσου μηνιαίου ακαθάριστου μισθού, χωρίς να υπερβαίνει όμως τα 500 EUR ανά ημερολογιακό μήνα. Οι δικαιούχοι εργοδότες είναι υποχρεωμένοι να διατηρούν την απασχόληση των υποστηριζόμενων εργαζομένων και να συμπληρώνουν την επιδότηση μισθού έως το επίπεδο του πλήρους κανονικού μισθού. 
            
            
               (γ)ένα νέο μέτρο που συνίσταται σε παροχές βοήθειας ασθενείας για γονείς και φροντιστές παρέχει στήριξη σε μισθωτούς που δεν μπορούν να εργαστούν εξ αποστάσεως και πρέπει να προσέχουν παιδιά μέχρι την ηλικία των 10 ετών ή άτομα με αναπηρίες, όταν τα σχολεία και τα κέντρα ημερήσιας φροντίδας είναι κλειστά λόγω της λοίμωξης COVID-19. Η παροχή ανέρχεται στο 60 % του μέσου μισθού του δικαιούχου τους προηγούμενους 12 μήνες. Ο εργοδότης του δικαιούχου πρέπει να πιστοποιεί την αδυναμία να εργαστεί εξ αποστάσεως και το σχολείο ή ο δήμος να επιβεβαιώνει το κλείσιμο του σχολείου ή τη μη διαθεσιμότητα υπηρεσιών ημερήσιας φροντίδας.
            
            
               (δ)οι υφιστάμενες παροχές ασθενείας λόγω της νόσου COVID-19 παρατείνονται για την περίοδο από τις 16 Νοεμβρίου 2020 έως τις 30 Ιουνίου 2021. Η κυβέρνηση καταβάλλει πλήρως την παροχή αναρρωτικής άδειας σε άτομα που αναγκάστηκαν να απουσιάσουν από την εργασία λόγω υποχρέωσης αυτοαπομόνωσης ή εκούσιας καραντίνας, ενώ κατά κανόνα, μέρος της παροχής ασθενείας μοιράζεται με τον εργοδότη. 
            
            
               (ε)υφιστάμενες δαπάνες υγείας για μέσα ατομικής προστασίας και άλλα ιατρικά εφόδια ώστε να διασφαλιστεί η υγεία και η ασφάλεια των μισθωτών του δημόσιου τομέα, ιδίως των εργαζομένων στον τομέα της υγείας.
            
            
               (στ)ένα νέο μέτρο που συνίσταται σε ενισχύσεις για ιατρούς και μισθωτούς που ασχολούνται με την κρίση λόγω της COVID-19, ώστε να τους ανταμείψει για την εργασία τους σε συνθήκες αυξημένου κινδύνου και φόρτου εργασίας. Οι εν λόγω ενισχύσεις, ύψους από 20 % έως 100 % του μηνιαίου μισθού, υπερβαίνουν τις ανώτατες ενισχύσεις που επιτρέπονται για τους δημόσιους υπαλλήλους.
            
            
               Η Λετονία διαβίβασε στην Επιτροπή τις σχετικές πληροφορίες. 
            
            
               Λαμβάνοντας υπόψη τα διαθέσιμα στοιχεία, η Επιτροπή προτείνει στο Συμβούλιο να εκδώσει εκτελεστική απόφαση για τη χορήγηση χρηματοδοτικής συνδρομής στη Λετονία, στο πλαίσιο του κανονισμού SURE, προς στήριξη των ανωτέρω μέτρων. 
            
            
               Τα μέτρα που σχετίζονται με την υγεία, όπως ζήτησε η Λετονία στις 11 Μαρτίου 2021, ανέρχονται σε 22 304 365 EUR.
            
            
               •Συνέπεια με τις ισχύουσες διατάξεις στον τομέα πολιτικής
            
            
               Η παρούσα πρόταση συνάδει πλήρως με τον κανονισμό (ΕΕ) 2020/672 του Συμβουλίου, βάσει του οποίου υποβάλλεται η πρόταση.
            
         
         
            
               Η παρούσα πρόταση συμπληρώνει μία άλλη πράξη της ενωσιακής νομοθεσίας για την παροχή στήριξης στα κράτη μέλη σε περίπτωση έκτακτης ανάγκης, δηλ. τον κανονισμό (ΕΚ) αριθ. 2012/2002 του Συμβουλίου, της 11ης Νοεμβρίου 2002, για την ίδρυση του Ταμείου Αλληλεγγύης της Ευρωπαϊκής Ένωσης (ΤΑΕΕ) (στο εξής: κανονισμός (ΕΚ) αριθ. 2012/2002). Στις 30 Μαρτίου, εκδόθηκε ο κανονισμός (ΕΕ) 2020/461 του Ευρωπαϊκού Κοινοβουλίου και του Συμβουλίου για την τροποποίηση της εν λόγω πράξης με επέκταση του πεδίου εφαρμογής της, ώστε να καλυφθούν σοβαρές καταστάσεις έκτακτης ανάγκης στον τομέα της δημόσιας υγείας και να καθοριστούν ειδικές ενέργειες που να είναι επιλέξιμες για χρηματοδότηση. 
            
            
               •Συνέπεια με άλλες πολιτικές της Ένωσης
            
            
               Η πρόταση εντάσσεται σε δέσμη μέτρων για την αντιμετώπιση της τρέχουσας πανδημίας της νόσου COVID-19, όπως η «Πρωτοβουλία Επενδύσεων για την Αντιμετώπιση του Κορονοϊού», και συμπληρώνει άλλα μέσα που στηρίζουν την απασχόληση, όπως το Ευρωπαϊκό Κοινωνικό Ταμείο και το Ευρωπαϊκό Ταμείο Στρατηγικών Επενδύσεων (ΕΤΣΕ) / το InvestEU. Αξιοποιώντας τις δανειοληπτικές και δανειοδοτικές πράξεις στη συγκεκριμένη περίπτωση της επιδημικής έκρηξης της COVID-19 για τη στήριξη των κρατών μελών, η παρούσα πρόταση λειτουργεί ως δεύτερη γραμμή άμυνας για να χρηματοδοτηθούν συστήματα μειωμένου ωραρίου εργασίας και παρόμοια μέτρα και να προστατευθούν θέσεις εργασίας και, ως εκ τούτου, μισθωτοί και αυτοαπασχολούμενοι από τον κίνδυνο ανεργίας. 
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               Η νομική βάση για την παρούσα πράξη είναι ο κανονισμός (ΕΕ) 2020/672 του Συμβουλίου.  
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               Η πρόταση αποτελεί συνέχεια σε αίτημα ενός κράτους μέλους και επιδεικνύει ευρωπαϊκή αλληλεγγύη, με την παροχή χρηματοδοτικής συνδρομής από την Ένωση υπό τη μορφή προσωρινών δανείων σε ένα κράτος μέλος που πλήττεται από την επιδημική έκρηξη της COVID-19. Ως δεύτερη γραμμή άμυνας, αυτή η χρηματοδοτική συνδρομή στηρίζει τις αυξημένες δημόσιες δαπάνες της κυβέρνησης του εν λόγω κράτους μέλους, σε προσωρινή βάση, για τα συστήματα μειωμένου ωραρίου εργασίας και για παρόμοια μέτρα, που θα το βοηθήσουν να προστατεύσει θέσεις εργασίας και, ως εκ τούτου, τους μισθωτούς και τους αυτοαπασχολουμένους έναντι του κινδύνου της ανεργίας και της απώλειας εισοδήματος.
            
            
               Η εν λόγω στήριξη θα βοηθήσει τον πληθυσμό που πλήττεται, και συμβάλλει στον μετριασμό του άμεσου κοινωνιακού και οικονομικού αντικτύπου της παρούσας κρίσης λόγω της νόσου COVID-19. 
            
            
               •Αναλογικότητα
            
            
               Η πρόταση τηρεί την αρχή της αναλογικότητας. Δεν υπερβαίνει τα αναγκαία για την επίτευξη των στόχων που επιδιώκονται με τη νομική πράξη. 
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Διαβουλεύσεις με τα ενδιαφερόμενα μέρη
            
            
               Λόγω της επείγουσας ανάγκης να καταρτιστεί η πρόταση ώστε να μπορέσει να εκδοθεί εγκαίρως από το Συμβούλιο, δεν ήταν δυνατόν να διεξαχθεί διαβούλευση με τα ενδιαφερόμενα μέρη.
            
            
               •Εκτίμηση επιπτώσεων
            
            
               Λόγω του επείγοντος χαρακτήρα της πρότασης, δεν διενεργήθηκε εκτίμηση επιπτώσεων.
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Η Επιτροπή θα πρέπει να είναι σε θέση να συνάπτει δάνεια στις χρηματοπιστωτικές αγορές με σκοπό να τα χορηγεί στο κράτος μέλος που ζητεί χρηματοδοτική συνδρομή στο πλαίσιο του μέσου SURE. 
            
            
               Πέραν της παροχής εγγυήσεων από τα κράτη μέλη, στο πλαίσιο ενσωματώνονται και άλλες διασφαλίσεις με στόχο τη χρηματοπιστωτική σταθερότητα του συστήματος:
            
            
               ·αυστηρή και συντηρητική προσέγγιση όσον αφορά τη δημοσιονομική διαχείριση·
            
         
         
            
               ·κατάρτιση του χαρτοφυλακίου δανείων που περιορίζει τον κίνδυνο συγκέντρωσης, την ετήσια έκθεση και την υπερβολική έκθεση σε μεμονωμένα κράτη μέλη, εξασφαλίζοντας παράλληλα τη δυνατότητα παροχής επαρκών πόρων στα κράτη μέλη που έχουν τη μεγαλύτερη ανάγκη· και
            
            
               ·δυνατότητες αναχρηματοδότησης του χρέους.
            
            
               2021/0088 (NLE)
            
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για την τροποποίηση της εκτελεστικής απόφασης (ΕΕ) 2020/1351 σχετικά με τη χορήγηση προσωρινής στήριξης στη Δημοκρατία της Λετονίας, στο πλαίσιο του κανονισμού (ΕΕ) 2020/672, για τον μετριασμό των κινδύνων ανεργίας στην κατάσταση έκτακτης ανάγκης λόγω της επιδημικής έκρηξης της COVID-19
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) 2020/672 του Συμβουλίου, της 19ης Μαΐου 2020, σχετικά με τη θέσπιση ευρωπαϊκού μέσου προσωρινής στήριξης για τον μετριασμό των κινδύνων ανεργίας σε κατάσταση έκτακτης ανάγκης (SURE) λόγω της επιδημικής έκρηξης της COVID-19
                  1
               , και ιδίως το άρθρο 6 παράγραφος 1,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Στις 25 Σεπτεμβρίου 2020, το Συμβούλιο χορήγησε χρηματοδοτική συνδρομή στη Λετονία υπό μορφή δανείου ύψους 192 700 000 EUR κατ’ ανώτατο όριο, με μέγιστη μέση ληκτότητα 15 ετών, κατόπιν αιτήματος της Λετονίας στις 7 Αυγούστου 2020, με σκοπό να συμπληρώσει τις εθνικές της προσπάθειες για την αντιμετώπιση του αντικτύπου της επιδημικής έκρηξης της COVID-19 και να ανταποκριθεί στις κοινωνικοοικονομικές συνέπειες της επιδημικής έκρηξης για τους εργαζομένους και τους αυτοαπασχολουμένους. 
            
            
               (2)Το δάνειο προοριζόταν για τη χρηματοδότηση των συστημάτων μειωμένου ωραρίου εργασίας, παρόμοιων μέτρων και μέτρων σχετικών με την υγεία που ενέκρινε η Λετονία, όπως αναφέρεται στην εκτελεστική απόφαση (ΕΕ) 2020/1351 του Συμβουλίου
                  2
               . 
            
            
               (3)Η επιδημικής έκρηξη της COVID-19 εξακολουθεί να ακινητοποιεί σημαντικό μέρος του εργατικού δυναμικού στη Λετονία. Αυτό οδήγησε σε αιφνίδια και σοβαρή αύξηση των δημόσιων δαπανών της Λετονίας, που εξακολουθεί να υφίσταται, σε σχέση με νέα μέτρα, δηλαδή παροχές βοήθειας ασθενείας για γονείς και φροντιστές και ενισχύσεις για ιατρούς και μισθωτούς που ασχολούνται με την κρίση λόγω της COVID-19, καθώς και τα μέτρα που αναφέρονται στο άρθρο 3 στοιχεία α), γ), δ), στ) και ζ) της εκτελεστικής απόφασης (ΕΕ) 2020/1351. 
            
            
               (4)Η επιδημικής έκρηξη της COVID-19 και τα έκτακτα μέτρα που εφάρμοσε η Λετονία το 2020 και το 2021 για να περιορίσει την επιδημική έκρηξη και τον κοινωνικοοικονομικό της αντίκτυπο, καθώς και τις επιπτώσεις της στην υγεία, είχαν και εξακολουθούν να έχουν δραματικές επιπτώσεις στα δημόσια οικονομικά. Σύμφωνα με τις φθινοπωρινές προβλέψεις της Επιτροπής του 2020, η Λετονία αναμενόταν να έχει έλλειμμα γενικής κυβέρνησης και χρέος 7,4 % και 47,5 % του ακαθάριστου εγχώριου προϊόντος (ΑΕΠ), αντίστοιχα, έως τα τέλη του 2020. Το 2021, το έλλειμμα γενικής κυβέρνησης και το χρέος της Λετονίας προβλέπεται να περιοριστούν σε 3,5 % και 45,9 % του ΑΕΠ, αντίστοιχα. Σύμφωνα με τις χειμερινές ενδιάμεσες προβλέψεις της Επιτροπής του 2021, το ΑΕΠ της Λετονίας προβλέπεται να αυξηθεί κατά 3,5 % το 2021.
            
            
               (5)Στις 11 Μαρτίου 2021, η Λετονία ζήτησε περαιτέρω χρηματοδοτική συνδρομή από την Ένωση ύψους 112 500 000 EUR, με σκοπό να συνεχίσει να συμπληρώνει τις εθνικές προσπάθειες που κατέβαλλε το 2020 και το 2021 για την αντιμετώπιση του αντικτύπου της επιδημικής έκρηξης της COVID-19 και να ανταποκριθεί στις κοινωνικοοικονομικές συνέπειες της επιδημικής έκρηξης για τους εργαζομένους και τους αυτοαπασχολουμένους. Ειδικότερα, αφορά τα μέτρα που αναφέρονται στις αιτιολογικές σκέψεις 6 έως 8. 
            
            
               (6)Με τον κανονισμό του Υπουργικού Συμβουλίου αριθ. 709 (εκδόθηκε στις 24 Νοεμβρίου 2020 και τροποποιήθηκε στις 12 Ιανουαρίου 2021) «Κανονιστικές διατάξεις σχετικά με το επίδομα ανενεργού χρόνου για φορολογουμένους με στόχο τη συνέχιση της δραστηριότητάς τους στις περιστάσεις της κρίσης λόγω της COVID-19»
                  3
                επεκτάθηκε και τροποποιήθηκε το σύστημα αποζημίωσης του ανενεργού χρόνου για τους εργαζομένους, όπως αναφέρεται στο άρθρο 3 στοιχείο α) της εκτελεστικής απόφασης (ΕΕ) 2020/1351. Το σύστημα ισχύει για εταιρείες, αυτοαπασχολούμενους και όσους καταβάλλουν τέλος αδείας, των οποίων τα έσοδα από οικονομική δραστηριότητα μειώθηκαν κατά τουλάχιστον 20 % σε σύγκριση με τον μέσο όρο Αυγούστου-Οκτωβρίου 2020. Το σύστημα καταβάλλει αποζημιώσεις σε μισθωτούς που τέθηκαν σε καθεστώς προσωρινής αργίας ή σε αυτοαπασχολούμενους ύψους 50 % ή 70 % του μισθού ή του εισοδήματός τους, ανάλογα με το φορολογικό καθεστώς υπό το οποίο δραστηριοποιούνται. Το ελάχιστο επίπεδο στήριξης ορίζεται στα 500 EUR και το μέγιστο στα 1 000 EUR ανά μισθωτό ανά ημερολογιακό μήνα.
            
            
               
                     4
                  
                     5
                  Το σύστημα αποζημίωσης του ανενεργού χρόνου για τους εργαζομένους συνδέεται με το επίδομα τέκνων των εργαζομένων, όπως αναφέρεται στο άρθρο 3 στοιχείο γ) της εκτελεστικής απόφασης (ΕΕ) 2020/1351. Το επίδομα των 50 EUR ανά παιδί μηνιαίως προβλέπει πρόσθετη στήριξη για τους ανενεργούς εργαζομένους, οι οποίοι δικαιούνται απαλλαγή από τον ατομικό φόρο εισοδήματος για τα εξαρτώμενα άτομα. Τα μέτρα στήριξης θεσπίζονται με το διάταγμα αριθ. 706 του Υπουργικού Συμβουλίου «Σχετικά με τη διάθεση χρηματοδοτικών πόρων από το Πρόγραμμα Κρατικού Προϋπολογισμού “Κονδύλια προοριζόμενα για εθνική κατάσταση έκτακτης ανάγκης”» και με το διάταγμα αριθ. 15 του Υπουργικού Συμβουλίου «Σχετικά με τη διάθεση χρηματοδοτικών πόρων από το Πρόγραμμα Κρατικού Προϋπολογισμού “Κονδύλια για απρόβλεπτες ανάγκες”». Το μέτρο μπορεί να θεωρηθεί ότι είναι παρόμοιο μέτρο με τα συστήματα μειωμένου ωραρίου εργασίας, όπως αναφέρεται στον κανονισμό (ΕΕ) 2020/672, καθώς παρέχει εισοδηματική στήριξη σε μισθωτούς και αυτοαπασχολουμένους, η οποία θα συμβάλει στην κάλυψη του κόστους φροντίδας παιδιών κατά τη διακοπή λειτουργίας των σχολείων και, ως εκ τούτου, θα βοηθήσει τους γονείς να συνεχίσουν να εργάζονται, με αποτέλεσμα να μην τίθεται σε κίνδυνο η εργασιακή σχέση. 
            
            
               (7)Το σύστημα επιδοτήσεων μισθού παρέχει στήριξη σε εργοδότες που αντιμετωπίζουν μείωση εσόδων από οποιαδήποτε οικονομική δραστηριότητα κατά τουλάχιστον 20 %. Το σύστημα ανέρχεται στο 50 % του μέσου μηνιαίου ακαθάριστου μισθού, χωρίς να υπερβαίνει όμως τα 500 EUR ανά ημερολογιακό μήνα. Οι δικαιούχοι εργοδότες είναι υποχρεωμένοι να διατηρούν την απασχόληση των υποστηριζόμενων εργαζομένων και να συμπληρώνουν την επιδότηση μισθού έως το επίπεδο του πλήρους κανονικού μισθού. Το σύστημα θεσπίζεται με τον κανονισμό του Υπουργικού Συμβουλίου αριθ. 675 με θέμα «Κανονιστικές διατάξεις σχετικά με την παροχή βοήθειας σε φορολογουμένους με στόχο τη συνέχιση της δραστηριότητάς τους στις περιστάσεις της κρίσης λόγω της COVID-19»
                  6
                και με το διάταγμα αριθ. 128 του Υπουργικού Συμβουλίου «Σχετικά με τη διάθεση χρηματοδοτικών πόρων από το Πρόγραμμα Κρατικού Προϋπολογισμού “Κονδύλια για απρόβλεπτα γεγονότα”»
                  7
               . Το μέτρο επεκτείνει το σύστημα επιδοτήσεων μισθού για τους κλάδους του τουρισμού και των εξαγωγών, όπως αναφέρεται στο άρθρο 3 στοιχείο δ) της εκτελεστικής απόφασης (ΕΕ) 2020/1351, και επεκτείνει την κάλυψη σε όλους τους επιλέξιμους εργοδότες.
            
            
               (8)Οι παροχές βοήθειας ασθενείας για γονείς και φροντιστές παρέχουν στήριξη σε μισθωτούς που δεν μπορούν να εργαστούν εξ αποστάσεως και πρέπει να προσέχουν παιδιά μέχρι την ηλικία των 10 ετών ή άτομα με αναπηρίες, όταν τα σχολεία και τα κέντρα ημερήσιας φροντίδας είναι κλειστά λόγω της λοίμωξης COVID-19. Το μέτρο μπορεί να θεωρηθεί ότι είναι παρόμοιο μέτρο με τα συστήματα μειωμένου ωραρίου εργασίας, όπως αναφέρεται στον κανονισμό (ΕΕ) 2020/672, καθώς παρέχει εισοδηματική στήριξη σε γονείς και φροντιστές και συμβάλλει στη διατήρηση της απασχόλησης, απαλλάσσοντας τους γονείς και τους φροντιστές, οι οποίοι πρέπει να φροντίζουν τα παιδιά τους ή τα άτομα με αναπηρίες ενόσω τα σχολεία και τα κέντρα ημερήσιας φροντίδας είναι κλειστά, από την ανάγκη να λύσουν τη σχέση εργασίας τους. Η παροχή βοήθειας ασθενείας προβλέπεται στην τροποποίηση του νόμου «περί ασφαλίσεως μητρότητας και ασθένειας» της 27ης Νοεμβρίου 2020
                  8
               . 
            
         
         
            
                (9)Η Λετονία επέκτεινε επίσης και θέσπισε μια σειρά μέτρων που αφορούν την υγεία προς αντιμετώπιση της επιδημικής έκρηξης της COVID-19. Ειδικότερα, αφορά τα μέτρα που αναφέρονται στις αιτιολογικές σκέψεις 10 έως 12. 
            
            
               (10)Με την τροποποίηση του νόμου «περί ασφαλίσεως μητρότητας και ασθένειας» της 13ης Νοεμβρίου 2020
                  9
                θεσπίζεται επέκταση των παροχών ασθενείας που σχετίζονται με την COVID-19, όπως αναφέρεται στο άρθρο 3 στοιχείο ζ) της εκτελεστικής απόφασης (ΕΕ) 2020/1351, έως τις 30 Ιουνίου 2021. Τα μέτρα προβλέπουν κρατικές παροχές ασθενείας για όσους αναγκάστηκαν να απουσιάσουν από την εργασία λόγω υποχρέωσης αυτοαπομόνωσης ή εκούσιας καραντίνας, ενώ κατά κανόνα, μέρος της παροχής ασθενείας μοιράζεται με τον εργοδότη.
            
            
               (11)Πρόσθετη στήριξη για δαπάνες υγείας για εξοπλισμό ατομικής προστασίας, όπως αναφέρεται στο άρθρο 3 στοιχείο στ) της εκτελεστικής απόφασης (ΕΕ) 2020/1351. Οι δαπάνες είχαν ήδη εκτελεστεί το 2020, συμπεριλαμβανομένων όσων θεσπίστηκαν με το διάταγμα αριθ. 380 του Υπουργικού Συμβουλίου «Σχετικά με τη διάθεση χρηματοδοτικών πόρων από το Πρόγραμμα Κρατικού Προϋπολογισμού “Κονδύλια προοριζόμενα για καταστάσεις έκτακτης ανάγκης”» 
                  10
               .
            
            
               (12)Ενισχύσεις για ιατρούς και μισθωτούς που ασχολούνται με την κρίση λόγω της COVID-19 ύψους 20 % έως 100 % του μηνιαίου μισθού ως ανταμοιβή για την εργασία σε συνθήκες αυξημένου κινδύνου και φόρτου εργασίας, όπως προβλέπεται στα διατάγματα αριθ. 137 και 656 του Υπουργικού Συμβουλίου «Σχετικά με τη διάθεση χρηματοδοτικών πόρων από το Πρόγραμμα Κρατικού Προϋπολογισμού “Κονδύλια για απρόβλεπτα γεγονότα”»
                  11
               , στο διάταγμα αριθ. 743 του Υπουργικού Συμβουλίου με θέμα «Τροποποίηση του διατάγματος αριθ. 655 του Υπουργικού Συμβουλίου της 6ης Νοεμβρίου 2020 “σχετικά με την κήρυξη κατάστασης έκτακτης ανάγκης”»
                  12
                και στο διάταγμα αριθ. 37 του Υπουργικού Συμβουλίου της 21ης Ιανουαρίου 2021 «Σχετικά με τη διάθεση χρηματοδοτικών πόρων από το Πρόγραμμα Κρατικού Προϋπολογισμού “Κονδύλια για απρόβλεπτα γεγονότα”»
                  13
               . Οι εν λόγω ενισχύσεις προστίθενται στη μέγιστη ενίσχυση που ορίζεται στον νόμο περί αμοιβών λειτουργών και υπαλλήλων κρατικών και αυτοδιοικητικών αρχών. Το μέτρο στηρίζει την απασχόληση διασφαλίζοντας την υγεία των εργαζομένων και τη συνέχεια των βασικών δημόσιων υπηρεσιών. 
            
            
               (13)Η Λετονία πληροί τις προϋποθέσεις που προβλέπονται στο άρθρο 3 του κανονισμού (ΕΕ) 2020/672 προκειμένου να ζητήσει χρηματοδοτική συνδρομή. Η Λετονία υπέβαλε στην Επιτροπή κατάλληλα αποδεικτικά στοιχεία, σύμφωνα με τα οποία οι πραγματικές και οι προβλεπόμενες δημόσιες δαπάνες αυξήθηκαν κατά 405 297 901 EUR από την 1η Φεβρουαρίου 2020, λόγω των εθνικών μέτρων που λήφθηκαν για την αντιμετώπιση των κοινωνικοοικονομικών επιπτώσεων της επιδημικής έκρηξης της COVID-19. Πρόκειται για αιφνίδια και σοβαρή αύξηση, δεδομένου ότι αφορά επίσης τόσο ένα νέο μέτρο όσο και την επέκταση των υφιστάμενων μέτρων τα οποία συνδέονται άμεσα με τα συστήματα μειωμένου ωραρίου εργασίας και παρόμοια μέτρα που καλύπτουν σημαντικό ποσοστό των επιχειρήσεων και του εργατικού δυναμικού στη Λετονία.  Η Λετονία σκοπεύει να καλύψει τη χρηματοδότηση 100 097 901 EUR του ποσού των αυξημένων δημόσιων δαπανών μέσω ίδιας χρηματοδότησης.
            
            
               (14)Η Επιτροπή ζήτησε τη γνώμη της Λετονίας και εξακρίβωσε την αιφνίδια και σοβαρή αύξηση των πραγματικών και των προβλεπόμενων δημόσιων δαπανών που συνδέονται άμεσα με τα συστήματα μειωμένου ωραρίου εργασίας και παρόμοια μέτρα, καθώς και την εφαρμογή μέτρων σχετικών με την υγεία στο πλαίσιο της επιδημικής έκρηξης της COVID-19, όπως αναφέρεται στο αίτημα της 11ης Μαρτίου 2021, σύμφωνα με το άρθρο 6 του κανονισμού (ΕΕ) 2020/672. 
            
            
               (15)Τα μέτρα που σχετίζονται με την υγεία, όπως ζήτησε η Λετονία στις 11 Μαρτίου 2021 και αναφέρονται στις αιτιολογικές σκέψεις 10 έως 12, ανέρχονται σε 22 304 365 EUR. 
            
            
               (16)Ως εκ τούτου, θα πρέπει να παρασχεθεί χρηματοδοτική συνδρομή, ώστε να βοηθηθεί η Λετονία να αντιμετωπίσει τις κοινωνικοοικονομικές επιπτώσεις της σοβαρής διαταραχής της οικονομικής δραστηριότητας που προκάλεσε η επιδημική έκρηξη της COVID-19. Η Επιτροπή θα πρέπει να λάβει τις αποφάσεις σχετικά με τη ληκτότητα, το ύψος και την αποδέσμευση των δόσεων και τμηματικών εκταμιεύσεων σε στενή συνεργασία με τις εθνικές αρχές. 
            
            
               (17)Η Λετονία και η Επιτροπή θα πρέπει να λάβουν υπόψη την παρούσα απόφαση στη δανειακή συμφωνία που αναφέρεται στο άρθρο 8 παράγραφος 2 του κανονισμού (ΕΕ) 2020/672. 
            
            
               (18)Η παρούσα απόφαση δεν προδικάζει την έκβαση τυχόν διαδικασιών οι οποίες αφορούν τις στρεβλώσεις της λειτουργίας της εσωτερικής αγοράς και ενδέχεται να κινηθούν, ιδίως δυνάμει των άρθρων 107 και 108 της Συνθήκης. Δεν απαλλάσσει τα κράτη μέλη από την υποχρέωση να κοινοποιούν στην Επιτροπή, βάσει του άρθρου 108 της Συνθήκης, τις τυχόν χορηγούμενες κρατικές ενισχύσεις.
            
            
               (19)Η Λετονία θα πρέπει να ενημερώνει τακτικά την Επιτροπή σχετικά με την εκτέλεση των προβλεπόμενων δημόσιων δαπανών, προκειμένου να είναι σε θέση η Επιτροπή να αξιολογεί τον βαθμό στον οποίο η Λετονία έχει εκτελέσει τις εν λόγω δαπάνες.
            
            
               (20)Η απόφαση παροχής χρηματοδοτικής συνδρομής λήφθηκε λαμβανομένων υπόψη των υφιστάμενων και αναμενόμενων αναγκών της Λετονίας, καθώς και των αιτημάτων για χρηματοδοτική συνδρομή δυνάμει του κανονισμού (ΕΕ) 2020/672 που έχουν ήδη υποβληθεί ή προβλέπεται να υποβληθούν από άλλα κράτη μέλη, και παράλληλα με εφαρμογή των αρχών της ίσης μεταχείρισης, της αλληλεγγύης, της αναλογικότητας και της διαφάνειας, 
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Η εκτελεστική απόφαση (ΕΕ) 2020/1351 τροποποιείται ως εξής: 
            
            
            
               (1)Το άρθρο 2 τροποποιείται ως εξής:
            
            
               (α)η παράγραφος 1 αντικαθίσταται από το ακόλουθο κείμενο: 
            
            
               «1. Η Ένωση θέτει στη διάθεση της Λετονίας δάνειο ανώτατου ύψους 305 200 000 EUR. Το δάνειο έχει μέγιστη μέση ληκτότητα 15 ετών.»·
            
            
               (β)η παράγραφος 4 αντικαθίσταται από το ακόλουθο κείμενο: 
            
         
         
            
               «4. Η πρώτη δόση αποδεσμεύεται υπό την προϋπόθεση της έναρξης ισχύος της δανειακής συμφωνίας που προβλέπεται στο άρθρο 8 παράγραφος 2 του κανονισμού (ΕΕ) 2020/672. Οι τυχόν περαιτέρω δόσεις αποδεσμεύονται σύμφωνα με τους όρους της οικείας δανειακής συμφωνίας ή, κατά περίπτωση, υπόκεινται στην έναρξη ισχύος προσθήκης στην τελευταία ή τροποποιημένης δανειακής συμφωνίας που συνάπτεται μεταξύ Λετονίας και Επιτροπής.»·
            
            
            
               (2)Το άρθρο 3 αντικαθίσταται από το ακόλουθο κείμενο: 
            
            
               «Άρθρο 3
            
            
               Η Λετονία μπορεί να χρηματοδοτήσει τα ακόλουθα μέτρα:
            
            
               (α)το σύστημα αποζημίωσης του ανενεργού χρόνου για τους εργαζομένους, όπως προβλέπεται στους «Κανονισμούς του Υπουργικού Συμβουλίου αριθ. 179 (εκδόθηκε στις 31 Μαρτίου 2020) “κανονιστικές διατάξεις σχετικά με το επίδομα ανενεργού χρόνου για αυτοαπασχολουμένους που πλήττονται από την εξάπλωση της COVID-19” και αριθ. 165 (εκδόθηκε στις 26 Μαρτίου 2020) “κανονιστικές διατάξεις σχετικά με εργοδότες που πλήττονται από την κρίση που προκάλεσε η COVID-19 και είναι επιλέξιμοι για το επίδομα ανενεργού χρόνου και την κατανομή των οφειλών λόγω καθυστέρησης καταβολής φόρων σε δόσεις ή την αναστολή πληρωμής τους για έως και τρία έτη”», όπως επεκτάθηκε,
            
            
               (β)το επίδομα διακοπής δραστηριότητας, όπως προβλέπεται στον «κανονισμό του Υπουργικού Συμβουλίου αριθ. 236 “κανονιστικές διατάξεις σχετικά με το επίδομα συνδρομής ανενεργού χρόνου για μισθωτούς ή αυτοαπασχολουμένους που έχουν πληγεί από την εξάπλωση της COVID-19”», 
            
            
               (γ)το επίδομα τέκνων των εργαζομένων, όπως προβλέπεται στο «διάταγμα αριθ. 178 του Υπουργικού Συμβουλίου “σχετικά με τη διάθεση χρηματοδοτικών πόρων από το Πρόγραμμα Κρατικού Προϋπολογισμού ‘Κονδύλια προοριζόμενα για εθνική κατάσταση έκτακτης ανάγκης’”», όπως επεκτάθηκε,
            
            
               (δ)το σύστημα επιδοτήσεων μισθού στους κλάδους του τουρισμού και των εξαγωγών, όπως προβλέπεται στην ‘ενημερωτική έκθεση σχετικά με τα μέτρα αντιμετώπισης της κρίσης λόγω της COVID-19 και την οικονομική ανάκαμψη’, όπως επεκτάθηκε,
            
            
               (ε)πληρωμές μισθολογικής στήριξης για επαγγελματίες στον τομέα της υγείας και για όσους απασχολούνται στον κλάδο του πολιτισμού, όπως προβλέπεται στον «νόμο σχετικά με μέτρα για την αποφυγή και την αναχαίτιση της απειλής για το κράτος και των επιπτώσεών της λόγω της εξάπλωσης της COVID-19», στον «νόμο σχετικά με την αναχαίτιση των συνεπειών της εξάπλωσης της λοίμωξης COVID-19» και στο «διάταγμα αριθ. 303 του Υπουργικού Συμβουλίου “σχετικά με τη διάθεση χρηματοδοτικών πόρων από το Πρόγραμμα Κρατικού Προϋπολογισμού ‘Κονδύλια για απρόβλεπτες ανάγκες’”», αντίστοιχα,
            
            
               (στ)δαπάνες υγείας για εξοπλισμό ατομικής προστασίας, όπως προβλέπεται στα «διατάγματα αριθ. 79, 118 και 220 του Υπουργικού Συμβουλίου “σχετικά με τη διάθεση χρηματοδοτικών πόρων από το Πρόγραμμα Κρατικού Προϋπολογισμού ‘Κονδύλια προοριζόμενα για καταστάσεις έκτακτης ανάγκης’”», όπως επεκτάθηκε,
            
            
               (ζ)παροχές ασθενείας λόγω της COVID-19, όπως προβλέπεται στον «από 9.6.2020 κανονισμό αριθ. 380 του Υπουργικού Συμβουλίου «Κανονιστικές διατάξεις σχετικά με τους πόρους για τη διασφάλιση της αναγκαίας επιδημιολογικής ασφάλειας για φορείς που συμπεριλαμβάνονται στον κατάλογο φορέων και αναγκών προτεραιότητας», όπως επεκτάθηκε,
            
            
               (η)παροχές βοήθειας ασθενείας για γονείς και φροντιστές, όπως προβλέπεται στον νόμο «περί ασφαλίσεως μητρότητας και ασθένειας», άρθρα 48 και 49 των μεταβατικών διατάξεων, καθώς και στο «διάταγμα αριθ. 707 του Υπουργικού Συμβουλίου “σχετικά με τη διάθεση χρηματοδοτικών πόρων από το Πρόγραμμα Κρατικού Προϋπολογισμού “Κονδύλια προοριζόμενα για εθνική κατάσταση έκτακτης ανάγκης”» και το «διάταγμα αριθ. 13 του Υπουργικού Συμβουλίου “σχετικά με τη διάθεση χρηματοδοτικών πόρων από το Πρόγραμμα Κρατικού Προϋπολογισμού “Κονδύλια για απρόβλεπτες ανάγκες”»,
            
            
               (θ)ενισχύσεις για ιατρούς και μισθωτούς που ασχολούνται με την κρίση λόγω της COVID-19, όπως προβλέπεται στο «διάταγμα αριθ. 136 του Υπουργικού Συμβουλίου που εκδόθηκε στις 27 Μαρτίου 2020 “σχετικά με τη διάθεση χρηματοδοτικών πόρων από το Πρόγραμμα Κρατικού Προϋπολογισμού ‘Κονδύλια για απρόβλεπτα γεγονότα’”», στο «διάταγμα αριθ. 656 του Υπουργικού Συμβουλίου που εκδόθηκε στις 6 Νοεμβρίου 2020 “σχετικά με τη διάθεση χρηματοδοτικών πόρων από το Πρόγραμμα Κρατικού Προϋπολογισμού ‘Κονδύλια για απρόβλεπτα γεγονότα’”», στο «διάταγμα αριθ. 743 του Υπουργικού Συμβουλίου της 08.12.2020 με θέμα “Τροποποίηση του διατάγματος αριθ. 655 του Υπουργικού Συμβουλίου της 6ης Νοεμβρίου 2020 ‘σχετικά με την κήρυξη κατάστασης έκτακτης ανάγκης’”» και στο «διάταγμα αριθ. 37 του Υπουργικού Συμβουλίου που εκδόθηκε στις 21 Ιανουαρίου 2021 “σχετικά με τη διάθεση χρηματοδοτικών πόρων από το Πρόγραμμα Κρατικού Προϋπολογισμού ‘Κονδύλια για απρόβλεπτα γεγονότα’”».
            
            
            
               (3)Το άρθρο 4 αντικαθίσταται από το ακόλουθο κείμενο: 
            
            
               «Άρθρο 4
            
            
               1.Η Λετονία ενημερώνει την Επιτροπή έως τις 30 Μαρτίου 2021, και εν συνεχεία κάθε έξι μήνες, σχετικά με την εκτέλεση των προβλεπόμενων δημόσιων δαπανών, έως ότου εκτελεστούν πλήρως οι εν λόγω προβλεπόμενες δημόσιες δαπάνες. 
            
            
               2.Όταν τα μέτρα που αναφέρονται στο άρθρο 3 βασίζονται σε προβλεπόμενες δημόσιες δαπάνες και υπόκεινται στην εκτελεστική απόφαση για την τροποποίηση της εκτελεστικής απόφασης (ΕΕ) 2020/1351, η Λετονία ενημερώνει την Επιτροπή εντός 6 μηνών από την ημερομηνία έκδοσης της οικείας απόφασης, και εν συνεχεία κάθε 6 μήνες, σχετικά με την εκτέλεση των προβλεπόμενων δημόσιων δαπανών έως ότου οι εν λόγω προβλεπόμενες δημόσιες δαπάνες εκτελεστούν πλήρως.».
            
            
         
         
            
               Άρθρο 2
            
            
               Η παρούσα απόφαση απευθύνεται στη Δημοκρατία της Λετονίας.
            
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        ΕΕ L 159 της 20.5.2020, σ. 1.
               
               
                  
                     (2)
                  
                        Εκτελεστική απόφαση (ΕΕ) 2020/1351 του Συμβουλίου, της 25ης Σεπτεμβρίου 2020, σχετικά με τη χορήγηση προσωρινής στήριξης στη Δημοκρατία της Λετονίας, στο πλαίσιο του κανονισμού (ΕΕ) 2020/672, για τον μετριασμό των κινδύνων ανεργίας στην κατάσταση έκτακτης ανάγκης λόγω της επιδημικής έκρηξης της COVID-19, ΕΕ L 314 της 29.9.2020, σ. 38. 
               
               
                  
                     (3)
                  
                        Latvijas Vēstnesis, 230B, 27.11.2020.
               
               
                  
                     (4)
                  
                        Latvijas Vēstnesis, 234, 03.12.2020.
               
               
                  
                     (5)
                  
                        Latvijas Vēstnesis, 9, 14.01.2021.
               
               
                  
                     (6)
                  
                        Latvijas Vēstnesis, 222A, 16.11.2020.
               
               
                  
                     (7)
                  
                        Latvijas Vēstnesis, 42, 02.03.2021.
               
               
                  
                     (8)
                  
                        Latvijas Vēstnesis, 230A, 27.11.2020.
               
               
                  
                     (9)
                  
                        Latvijas Vēstnesis, 221A, 13.11.2020.
               
               
                  
                     (10)
                  
                        Latvijas Vēstnesis, 113A, 12.06.2020.
               
               
                  
                     (11)
                  
                        Latvijas Vēstnesis, 62B, 27.03.2020, Latvijas Vēstnesis, 218, 10.11.2020.
               
               
                  
                     (12)
                  
                        Latvijas Vēstnesis, 237A, 08.12.2020.
               
               
                  
                     (13)
                  
                        Latvijas Vēstnesis, 16, 25.01.2021.